Kommissionens beslutning

af 11. april 2000

om bemyndigelse af medlemsstaterne til midlertidigt at tillade handel med forstligt formeringsmateriale, der ikke opfylder kravene i Rådets direktiv 66/404/EØF

(meddelt under nummer K(2000) 951)

(EØS-relevant tekst)

(2000/320/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 66/404/EØF om handel med forstligt formeringsmateriale(1) senest ændret ved akten vedrørende Østrigs, Finlands og Sveriges tiltrædelse, særlig artikel 15,

under henvisning til anmodning fra Frankrig, og

ud fra følgende betragtninger:

(1) Produktionen af formeringsmateriale af de arter, der er anført i bilaget, er for øjeblikket utilstrækkelig i Frankrig, og det resulterer i, at landets behov for formeringsmateriale, der opfylder kravene i direktiv 66/404/EØF, ikke kan dækkes.

(2) Tredjelande kan ikke levere tilstrækkelige mængder formeringsmateriale af de relevante arter, der kan give samme garantier som formeringsmateriale fra EF, og som opfylder kravene i ovennævnte direktiv.

(3) Frankrig bør derfor bemyndiges til i en begrænset periode at tillade handel med formeringsmateriale af de relevante arter, som opfylder mindre strenge krav, for at afhjælpe manglen på formeringsmateriale, der opfylder kravene i direktiv 66/404/EØF.

(4) Af genetiske årsager skal formeringsmaterialet være indsamlet på herkomststeder inden for de relevante arters naturlige vækstområde, og der bør gives de strengest mulige garantier til sikring af materialets identitet.

(5) Desuden bør formeringsmaterialet kun bringes i handelen, hvis det er ledsaget af et dokument, som indeholder visse oplysninger om det pågældende formeringsmateriale.

(6) De i denne beslutning fastsatte foranstaltninger er i overensstemmelse med udtalelse fra Den Stående Komité for Frø og Plantemateriale henhørende under Landbrug, Havebrug og Skovbrug -

VEDTAGET FØLGENDE BESLUTNING:

Artikel 1

1. Frankrig bemyndiges til på de betingelser, der er fastsat i bilaget, at tillade handel på sit område med frø, der opfylder mindre strenge krav med hensyn til herkomst som fastsat i direktiv 66/404/EØF, såfremt den i artikel 2 omhandlede dokumentation for frøets oprindelsessted og den højde, det er blevet indsamlet i, fremlægges.

2. Frankrig bemyndiges til på sit område at tillade handel med planter af ovennævnte frø, der er produceret i EF.

Artikel 2

1. Den dokumentation, der er omhandlet i artikel 1, stk. 1, betragtes som fremlagt, hvis formeringsmaterialet er af kategorien "lokalitetsbestemt formeringsmateriale" som defineret i OECD-ordningen for kontrol med forstligt formeringsmateriale i international handel eller af en anden kategori, som er defineret i nævnte ordning.

2. Hvis den OECD-ordning, der er omhandlet i stk.1, ikke anvendes på formeringsmaterialets oprindelsessted, kan der fremlægges officielt bevis af anden art.

3. Hvis der ikke kan fremlægges officielt bevis, kan medlemsstaterne acceptere uofficielt bevis.

Artikel 3

1. Andre medlemsstater end ansøgermedlemsstaten bemyndiges også til på de betingelser, der er fastsat i bilaget, og til de af ansøgermedlemsstaten påtænkte formål at tillade handel på deres område med det frø, der er omhandlet i denne beslutning.

2. Med henblik på anvendelsen af stk. 1 yder de pågældende medlemsstater hinanden administrativ bistand. Ansøgermedlemsstaten underrettes af de andre medlemsstater om, hvorvidt de har til hensigt at tillade handel med sådant formeringsmateriale, inden der kan gives tilladelse. Ansøgermedlemsstaten kan kun gøre indsigelse, hvis hele den mængde, der er anført i denne beslutning, er blevet tildelt.

Artikel 4

Den bemyndigelse, der er omhandlet i artikel 1, stk. 1, udløber den 30. november 2000, for så vidt den vedrører den første markedsføring af forstligt formeringsmateriale i EF. Bemyndigelsen udløber den 31. december 2002, for så vidt den vedrører efterfølgende markedsføring i EF.

Artikel 5

For så vidt angår den første markedsføring af forstligt formeringsmateriale, der er omhandlet i artikel 4, giver Frankrig inden 1. januar 2001 Kommissionen meddelelse om de mængder formeringsmateriale, der opfylder mindre strenge krav, og som er godkendt til handel på deres område i henhold til denne beslutning. Kommissionen underretter de øvrige medlemsstater herom.

Artikel 6

Denne beslutning er rettet til medlemsstaterne.

Udfærdiget i Bruxelles, den 11. april 2000.

På Kommissionens vegne

David Byrne

Medlem af Kommissionen

(1) EFT 125 af 11.7.1966, s. 2326/66. Direktivet ophæves med virkning fra 1. januar 2003 af Rådets direktiv 1999/105/EF (EFT L 11 af 15.1.2000, s. 17).

BILAG

>TABELPOSITION>